Sa canzone de sos poberos

Sos poberos fin sezzidos in terra
ispettende s’issoro polzione,
e intantu intonein sa canzone:
«O Deus de sa paghe e de sa gherra,
chi faghes fiorire dogni serra,
sulleva custa nostra afflizione.

Vivimos de s’umana caridade
e nos pappamos su pane pedidu
chi pienat s’istogomo famidu
pro chi siet de mala calidade.
De bidda in bidda e zittade in zittade
dogni privazione hamos suffridu.

Vivende de refudos e frighinas
che puzzones chi giran in sas àrias
andamos peri vias solitarias
isculzos, cattighende sas ispinas
cun d’una este de milli entinas
privos de cuddas cosas nezessarias.

Mai hamos connottu sas dulzuras
d’una coghina bene callentada,
pranzu e chena faghimos in s’istrada
e riposamos sutta sas cresuras:
pro cabidale duas pedras duras
e pro ammuntu sa nott’isteddada.

Non fiorin pro nois sos giardinos
né bellesa nos battit su eranu:
a saccu a pala e a baccul’in manu
tra fangos e piùer de camminos
andamos incrubados e mischinos
vera piaga ’e su gener’umanu.

A sas festas famosas accurrimos,
ue sa zente allegra e ben’estida
cantat, ballat e godit custa vida;
e nois in miseria pedimos
e casi cunfortados nos godimos
chei sos canes sa cosa frundida».

Sos poveros finein su cantare
però nisciunu los hat iscultados.